section_heading: Životopis
paragraph_text: Domazet-Lošo i njegovi suradnici pokazali su da dijelovi organizma izloženiji okolišu češće doživljavaju evolucijske promjene. Potom, uspjeli su rasvijetliti i slijed nastanka tzv. zametnih listića, pratkiva koja nastaju u tek začetom organizmu prvih dana razvoja i iz kojih se tijekom daljnjeg razvoja razvijaju sva ostala tkiva. Na posljetku, otkrili su mogući genetički uzrok tzv. Kambrijske eksplozije, događaja koji je zaintrigirao još i Charlesa Darwina, kada su prije oko 540 milijuna godina u geološki kratkom razdoblju neobjašnjivo naglo nastali gotovo svi danas postojeći životinjski oblici. Metoda, pak, ne može vidjeti relativno sitne događaje poput razdvajanja čovjeka i čimpanze. Široj znanstvenoj javnosti rad dr. Tomislava Domazeta-Loše i suradnika premijerno je predstavljen u Splitu na 5. svjetskoj konferenciji forenzičke genetike i molekularne antropologije.